(ປະທານ Fidel Castro: ສັນຍາລັກຂອງການປະຕິວັດ ກູບາ)
ໃນຂະນະນັ້ນ, ສຳລັບປະຊາຊົນ ກູບາ, ການນຳ Fidel Castro ພັດເປັນສັນຍາລັກຂອງການປະຕິວັດ ກູບາ. ບັນດາການປະກອບສ່ວນຂອງການນຳ Fidel Castro ໃຫ້ແກ່ ກູບາ ແມ່ນໃຫຍ່ຫຼວງທີ່ສຸດ. ບໍ່ພຽງແຕ່ຊີ້ນຳນຳພາການຕໍ່ສູ້ຍາດເອົາເອກະລາດ, ອະທິປະໄຕແຫ່ງຊາດເທົ່ານັ້ນ, ຫາກປະທານ Fidel Castroໄດ້ສ້າງເປັນສັງຄົມແຫ່ງຄວາມຍຸຕິທຳ ແລະ ສະເໝີພາບໃຫ້ແກ່ປະຊາຊົນຂອງຕົນ. ທ່ານເອກອັກຄະລັດຖະທູດ ກູບາ ປະຈຳ ຫວຽດນາມ Herminio opez, ຢືນຢັນວ່າ:
ພາຍໃຕ້ການຊີ້ນຳນຳພາຂອງ Fidel Castro, ກູບາ ໄດ້ສ້າງເປັນສັງຄົມແຫ່ງຄວາມສະເໜີພາບໃຫ້ທຸກຄົນ, ແລະລະຫວ່າງເຊື້ອຊາດ, ໃຫ້ແມ່ຍິງ ແລະ ໃນການສຳຜັດກັບບັນດາກາລະໂອກາດຂອງພື້ນຖານການສຶກສາໂດຍບໍ່ຕ້ອງເສຍຄ່າ ແລະ ການເບິ່ງແຍງດູແລທາງດ້ານການແພດ. ນີ້ແມ່ນບັນດາຜົນງານສຳຄັນເຊິ່ງໄດ້ຮັບການຮັບຮອງຈາກໂລກ.
ຍ້ອນການປະກອບສ່ວນອັນໃຫຍ່ຫຼວງດັ່ງກ່າວຂອງປະທານ Fidel Castro, ປະຊາຊົນ ກູບາ ຍາມໃດກໍ່ສະແດງຄວາມເຄົາລົບ ແລະ ຄວາມຮູ້ບຸນຄູນຕໍ່ການນຳ Fidel Castro. ໃນຊຸມວັນຜ່ານມາ, ຊາວ ກູບາ ນັບແສນຄົນໄດ້ມາໄວ້ອາໄລ ແລະ ອຳລານັກວິລະຊົນແຫ່ງຊາດຂອງກູບາ.
ຕອນເຊົ້າວັນທີ 3/12, ຂະບວນລົດແຫ່ອັດຖິຂອງການນຳ Fidel Castro ໄດ້ໄປເຖິງ Santiago de Cuba, ພາຍຫຼັງທີ່ໄປລຽບຕາມຄວາມຍາວຂອງປະເທດເປັນເວລາ 4 ວັນ. ວັນທິ 4/12, ອັດຖິຂອງເພິ່ນຈະໄດ້ປົງຢູ່ສຸສານ Santa Ifigenia, ທີ່ນະຄອນ Santiago de Cuba, ນີ້ກໍ່ເປັນບ່ອນປົງອັດຖິຂອງນັກວິລະຊົນແຫ່ງຊາດ ກູບາ Jose Marti ແລະ ນັກປະຫວັດສາດອື່ນໆຫຼາຍທ່ານ.
ກ່ອນໜ້ານັ້ນ, ປະຊາຊົນຢູ່ໂຮງຮຽນ, ໂຮງໝໍ ແລະ ບັນດາອົງການສຳນັກງານແຫ່ງລັດໃນທົ່ວປະເທດ ກູບາ ໄດ້ລົງນາມສາບານຕົວຕັດສິນໃຈຮັກສາແນວຄິດປະຕິວັດຂອງການນຳ Fidel Castro. ປະຊາຊົນທຸກຊັ້ນວັນນະຂອງນະຄອນ Santiago ແລະ ບັນດາແຂວງຢູ່ພາກຕາເວັນອອກ ກູບາ ເປັນຈຳນວນຫຼວງຫຼາຍ ໄດ້ມີໜ້າທີ່ພິທີໄວ້ອາໄລ ເພື່ອສະແດງຄວາມເຄົາລົບນັບຖືຕໍ່ປະທານ Fidel Castro ແລະ ປາຖະໜາ ກໍ່ຄືສະແດງຄວາມຕັດສິນໃຈສືບຕໍ່ປະຕິບັດຕາມແນວຄິດປະຕິວັດຂອງທ່ານ.
“ພວກເຮົາມີໜ້າຢູ່ທີ່ນີ້ເພື່ອອາໄລຫາປະທານ Fidel Castro . ການເຖິງແກ່ມໍລະນະກຳຂອງທ່ານແມ່ນຄວາມໂສກເສົ້າ ແລະ ທ່ານແມ່ນຜູ້ໜຶ່ງດຽວໃນຫຼາຍສະຕະວັດທີ່ໄດ້ສ້າງເປັນບັນດາຜົນງານເຊິ່ງບໍ່ແມ່ນວ່າຜູ້ໃດກໍ່ສາມາດເຮັດໄດ້“
“ຂ້າພະເຈົ້າຮູ້ສຶກເອກອ້າງທະນົງໃຈທີ່ເປັນລູກສິດຂອງການປະຕິວັດ ແລະ ເປັນລູກສິດຂອງປະທານ Fidel Castro . ຂ້າພະເຈົ້າເປັນກຽດທີ່ມີໜ້າຢູ່ແຫ່ງນີ້, ເພາະຂ້າພະເຈົ້າຮູ້ສຶກວ່າຕົນເອງແມ່ນພາກສ່ວນໜຶ່ງຂອງປະເທດ ກູບາ ແລະ ເພື່ອພິສູດໃຫ້ເຫັນວ່າ, ຊາວໜຸ່ມພວກຂ້າພະເຈົ້າກໍ່ແມ່ນ Fidel ແລະ ຈະສືບຕໍ່ໄປຕາມເສັ້ນທາງຂອງເພິ່ນ“.
“ພວກຂ້າພະເຈົ້າເອກອ້າງທະນົງໃຈທີ່ເປັນປະຊາຊົນ ກູບາໃນທຸກວັນນີ້ ແລະ ພິເສດແມ່ນທຸກສິ່ງທຸກຢ່າງທີ່ Fidel ໄດ້ສ້າງຂຶ້ນ ແລະ ສິດສອນໃຫ້ພວກຂ້າພະເຈົ້າ, ໂດຍບໍ່ຫົວຊາຕໍ່ຄວາມຫຍຸ້ງຍາກເຊິ່ງພວກຂ້າພະເຈົ້າໄດ້ປະສົບ“.
ຕອນເຊົ້າວັນທີ 4/12, ຕາມເວລາ ຫວຽດນາມ, ງານໂຮມຊຸມນຸມອາໄລຫາການນຳ Fidel Castro ຢູ່ Santiago de Cuba ໄດ້ດຳເນີນ ດ້ວຍການເຂົ້າຮ່ວມຂອງການນຳປະເທດຕ່າງໆຫຼາຍທ່ານ ພ້ອມກັບປະຊາຊົນ ກູບາ ນັບໝື່ນຄົນ. ກ່າວຄວາມເຫັນນະພິທີ, ທ່ານປະທານ ກູບາ Raul Castro ໄດ້ໃຫ້ຄຳໝັ້ນສັນຍາ ຈະປົກປັກຮັກສາປະເທດຊາດ ແລະ ການປະຕິວັດສັງຄົມນິຍົມ, ແລະ ຢືນຢັນວ່າ ກູບາ ຈະຜ່ານຜ່າການທ້າທາຍ, ສິ່ງກີດຂວາງທຸກປະການ ກໍ່ຄືການນາບຂູ່ໃນວິວັດທະນາການກໍ່ສ້າງສັງຄົມນິຍົມ. ທ່ານປະທານ Raul ກໍໃຫ້ຮູ້ວ່າຈະປະຕິບັດຕາມຄວາມຫວັງຂອງປະທານ Fidel ກ່ອນທີ່ຈະລ່ວງລັບໄປນັ້ນແມ່ນ ກູບາ ຈະບໍ່ເອົາຊື່ການນຳປະຕິວັດຜູ້ນີ້ມາຕັ້ງຊື່ໃຫ້ບັນດາກິດຈະກຳປະຫວັດສາດ, ສາທາລະນະ.
ພາຍຫຼັງແຫ່ຜ່ານ 13 ແຂວງ ຈາກນະຄອນຫຼວງ La Habana, ອັດຖິຂອງປະທານ Fidel ຖືກປົງໃນວັນທີ 4/12 ຢູ່ສຸສານ Santa Ifigenia, ທີ່ນະຄອນ Santiago de Cuba, ນີ້ກໍ່ເປັນບ່ອນປົງອັດຖິຂອງນັກວິລະຊົນແຫ່ງຊາດ ກູບາ Jose Marti.
(ແຫຼ່ງຄັດຈາກ VOV)